बिहार के पूर्व मुख्यमंत्री और हिंदुस्तानी अवाम मोर्चा (हम) के प्रमुख जीतन राम मांझी पिछले महीने एनडीए का साथ छोड़कर आरजेडी-कांग्रेस वाले महागठबंधन के साथ हो गए। वह एनडीए में असहज स्थिति में थे। ज्यादा पुरानी बात नहीं है, जेडीयू की ओर से उन्हें राज्य का मुख्यमंत्री बनाया गया था, पर नीतीश कुमार के लिए पद छोडऩे को राजी नहीं हो रहे थे और इस खींचतान के बाद वह पद से हटे तो नई पार्टी गठित की, जिसने बीजेपी के साथ मिलकर चुनाव लड़ा। फिर जब बड़े राजनीतिक घटनाक्रम में आरजेडी से नाता तोड़कर जेडीयू फिर से एनडीए के साथ आया तो मांझी की कोई प्रासंगिकता नहीं रह गई थी। उनकी पार्टी हम में बगावत के सुर भी सुनाई देने लगे थे। हाल में राज्यसभा की सीट जब नहीं मिली तो मांझी एनडीए में बेसब्र हो गए थे। उन्होंने पहले से साफ कर दिया था कि राज्यसभा में भागीदारी नहीं मिलेगी तो राज्य में तीन सीटों के उपचुनाव में वह प्रचार नहीं करेंगे। इसके बाद ही मांझी ने आरजेडी-कांग्रेस महागठबंधन का दामन थामा।